### 13.    Beslutning om at godkende Forslag til lokalplan nr. 570 for en del af centerområdet ved [adresse], Kalundborg

**Åbent**

Sagsnr.: 326-2015-66796       J.nr.: 01.00.00           Dokumentnr.:
326-2018-73504

**Sagstype**

Beslutning.

**Resume og sagens baggrund**

Rema 1000 Butiksudvikling A/S anmoder om, at der udarbejdes en
lokalplan, der giver grundlag for at udvide butikken på [adresse] 19-23,
Kalundborg. Virksomheden ønsker samtidig at etablere en ny vejadgang fra den
trebenede rundkørsel ved [adresse]. Med Kommuneplan 2017 er der skabt grundlag
for at udarbejde en lokalplan for udvidelsen. Teknik -og Miljøudvalget
besluttede på møde den 8. februar 2018 at igangsætte arbejdet med et forslag
til lokalplan, hvilket nu fremlægges.

**Indstillinger**

Direktøren indstiller, at:

1. Forslag til
lokalplan nr. 570 for en del af centerområdet ved [adresse] i Kalundborg godkendes
til offentlig fremlæggelse i 4 uger.

2. Udkast til
udbygningsaftale godkendes til offentlig fremlæggelse sammen med lokalplanforslaget.

3. Vurderingen om,
at der ikke skal gennemføres en miljøvurdering offentliggøres med klagefrist på
4 uger.

4. Administrationen
bemyndiges til at foretage eventuelle redaktionelle rettelser til planforslag
og udbygningsaftale inden offentlig fremlæggelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Forslag til lokalplan nr. 570 for en del af centerområdet
ved [adresse] i Kalundborg (Bilag 1) fremlægges med henblik på godkendelse
til offentlig fremlæggelse i fire uger.

Med den nye planlov, som trådte i kraft den 15. juni 2017,
er høringsfristen ændret. Ændringen betyder, at den generelle høringsfrist for
lokalplaner og mindre kommuneplantillæg er nedsat fra mindst otte uger til
mindst fire uger.

*Lokalplanforslaget*

Det tekniske område har, i samarbejde med projektudvikler og
dennes rådgiver, udarbejdet et forslag til lokalplan.

Formålet med lokalplanen er at fastlægge nærmere
bestemmelser for områdets anvendelse til dagligvarebutik, udvalgsvarebutik,
erhverv indenfor miljøklasse 1-3 og boliger, samt dets indpasning i området.
Der skal ligeledes fastlægges områdets disponering og en sikring af, at ny
bebyggelse opføres med respekt for omgivelserne. Planens formål er også at
sikre hensigtsmæssige til- og frakørselsforhold.

*Disponering*

Overordnet disponeres lokalplanområdet med dagligvarebutik
ud mod [adresse] (udvidelse af eksisterende Rema 1000). Herudover er en del
af lokalplanområdet udlagt til parkerings- og manøvreareal. Mod naboen nordøst
for lokalplanområdet bevares en del af de eksisterende træer, dels for at
skærme for parkeringsarealet og dels for at bevare den grønne afslutning af
Elmegade. Ovenpå dagligvarebutikken samt i områdets østlige del sikres fortsat
mulighed for boliger og i områdets sydlige del er der mulighed for udvalgsbutik
eller erhverv indenfor miljøklasse 1-3.

*Anvendelse*

Lokalplanområdet udlægges til butiks-, erhvervs- og
boligformål, herunder dagligvarebutik og udvalgsvarebutik med dertilhørende
anlæg og parkeringspladser. Der gives mulighed for at etablere en
dagligvarebutik på op til 3.000 m² inkl. personalefaciliteter.
Udvalgsvarebutikken må have et areal på maks. 2.000 m2. Herudover
gives der mulighed for erhverv indenfor miljøklasse 1-3.

*Bebyggelse*

Al bebyggelse må opføres i op til 2 etager og skal udføres
med tegl og fremstå i hvid, sort, grå eller jordfarve. Mindre dele og bygninger
kan udføres med træ eller metal. På den måde indpasses lokalplanområdets
bebyggelse i [adresse] miljø af murermestervillaer og skaber derved
kontinuitet i områdets bebyggelse.

*Trafik og udbygningsaftale*

I forbindelse med lokalplanen er der udarbejdet et
trafiknotat: ”Ny vejadgang fra rundkørsel ved [adresse]Elmegade til Rema
1000 i Kalundborg, revideret 22.01.2018”. Notatet er baseret på trafiktællinger
i 2018 og vurderer den fremtidige kapacitet. (se bilag 2). Det vurderes i
notatet hensigtsmæssigt, at der, af hensyn til trafiksikkerheden, etableres et
fjerde ben i den eksisterende rundkørsel. Den eksisterende overkørsel fra
[adresse], ensrettes for at minimere trafikken til [adresse], dog gives der
fortsat mulighed for at butikkens varetransporter kan køre ud af den
eksisterende overkørsel.

Grundejer ønsker at indgå en såkaldt udbygningsaftale efter
planloven, dvs. en aftale om udbygning af infrastruktur (jf. planlovens kapitel
5a).

En udbygningsaftale kan indeholde bestemmelser om, at
grundejeren helt eller delvist skal udføre eller afholde udgifterne til de
fysiske infrastrukturanlæg, som skal etableres i eller uden for området for at
virkeliggøre planlægningen (jf. planlovens § 21 b stk. 3). Samtidig indeholder
planloven bestemmelser om, at offentligheden skal oplyses om indgåelse af
udbygningsaftalen.

Til sagen er vedlagt et udkast til udbygningsaftale mellem
Kalundborg Kommune og Rema Butiksudvikling A/S (se Bilag 3). Rema
Butiksudvikling A/S er forpligtet til at udføre vejarbejdet, således det er
klar til ibrugtagning senest samtidig med ibrugtagning af butiksudvidelsen.

*Landskab og beplantning*

Ved realisering af lokalplanen vil der ske en landskabelig
indpasning af det nye parkeringsareal i området. Således udlægges en del af
arealet til beplantning i form af træer for at bevare den grønne afslutning på
[adresse], som altid har præget området samt for at skærme mod nabogrunden.
Beplantningen understøttes af et støjhegn, som ligeledes begrønnes.

Mod [adresse] opføres et mindre hegn i 80 cm højde for at
skærme for parkerede bilers lyskegler mod [adresse]. Hegnet begrønnes på
begge sider.

*Forhold til Kommuneplanen*

Ved den seneste kommuneplanrevision er der gennemført en
mindre udvidelse af centerområde for [adresse], delområde III, der betyder,
at arealet for dagligvarebutikken og den ønskede udvidelse indgår som en del af
bymidten (rammeområde K01.C12) i Kommuneplan 2017-2028.

I forbindelse med kommuneplanrevisionen blev der indkaldt
ideer og forslag til planlægningen. I processen indkom der en enkelt
indsigelse, der omhandler nabohensynet ved udvidelsen. Forslag til lokalplan
har et særligt fokus på nabohensynet.

*Miljøscreening*

I forbindelse med udarbejdelse af lokalplanen har det
tekniske område gennemført en screening efter lov om miljøvurdering af planer
og programmer og af konkrete projekter (VVM). Screeningen har været i høring
hos berørte myndigheder fra den 27. februar 2018 til og med den 13. marts 2018.
Der er indkommet bemærkninger fra Midt- og Vestsjællands politi, som anbefaler,
at den eksisterende overkørsel nedlægges og trafikken fremadrettet afvikles fra
rundkørslen. Det tekniske område har i samråd med projektudvikler tilpasset
trafikforholdene, således at den eksisterende overkørsel ensrettes for at
begrænse overkørsler til [adresse]. Bemærkningerne er indarbejdet i
lokalplanforslaget og udbygningsaftalen. Miljøscreeningen med tilhørende
hvidbog indgår som bilag til lokalplanforslaget (jf. Bilag 1).

På baggrund af miljøscreeningen vurderer det tekniske
område, at lokalplanforslaget ikke vil få væsentlig indvirkning på miljøet, og
der således ikke skal udarbejdes en egentlig miljørapport.

*Det videre forløb*

Godkendes lokalplanforslaget til offentlig fremlæggelse, vil
lokalplanforslaget blive sendt i høring i fire uger. Herefter vil eventuelle
bemærkninger mv. blive behandlet, og det forventes, at lokalplanforslaget kan
fremlægges til endelig godkendelse i juni 2018.

**Økonomiske konsekvenser**

Ingen

**Bilag**

|  |  |
| --- | --- |
| Bilag 1 - Forslag til lokalplan nr. 570 for en del af centerområde ved [adresse] | 326-2018-82529 |
| Bilag 2 - trafikvurderinger af et 4. ben i rundkørslen på [adresse] 326-2018-81147 |
| Bilag - 3 Udkast til udbygningsaftale | 326-2018-82046 |